Zs. Simon, poslanec: (2010-01-20):
Dámy a páni, kolegyne, kolegovia, skúste si predstaviť, že by ste sedeli v takomto lietadle. Aký by ste mali pocit? Aký bude mať ktorýkoľvek občan pocit, keď nasadne na lietadlo na území Slovenskej republiky? No, polícia dala mi tam ostrú výbušninu alebo len atrapu? Asi nie je to také jednoduché. Keď premiér Robert Fico predkladá urýchlene, že poďme zoštíhľovať vládu, ja si myslím, že cíti obrovskú spoluzodpovednosť za všetky tieto kauzy. Za všetky kauzy ministrov jeho vlády, ktorých povystriedal. Ministrov za HZDS, ministrov za SMER aj ministrov za SNS. Tých pomaly už človek ani nevie vymenovať. Spoluzodpovednosť je veľmi ťažká úloha. Pán minister, skrátené legislatívne konanie, vy si predstavujete parlament Slovenskej republiky len za nástroj. (Reakcia ministra.) Budem aj k tomu, pán minister, nebojte sa. Robert Fico svoju spoluzodpovednosť zakrýva tým, že predkladá populistické návrhy na zlučovanie ministerstiev, ktoré, ich efekt sa neprejaví v tomto volebnom období. Dámy a páni, ja mám informácie, ktoré smerujú k tomu, že štátne Lesy SR majú do konca tohto volebného obdobia ešte prijať ďalších 2 000 zamestnancov. Tak čo chceme znižovať? Podnik, ktorý je v strate, tomu ideme prikladať, že musíš prijať prácu? Vytvoríme zo štátneho podniku takýmto spôsobom ďalší sociálny podnik? Asi nie. A teraz konkrétne k tomuto návrhu, ktorý máme pred sebou. Osobne si myslím, že k tomu, aby Slovenská republika mala štíhlejšiu vládu, by bolo potrebné urobiť audit ministerstiev, štátnej a verejnej správy. Taktiež aj audit nadbytočných zákonov, ktoré zbytočne prebyrokratizujú štátnu správu a verejnú správu pre občanov tejto republiky. Toto by bolo treba odstrániť, zanalyzovať a potom by bolo vhodné otvoriť širokú politickú diskusiu naprieč celým politickým spektrom, a to z toho dôvodu, že tá nasledujúca vláda, ktorá príde, aby nebola nútená meniť tieto zoštíhlenia alebo túto organizáciu vlády. Aby táto organizácia vlády vydržala nielen jedno volebné obdobie, ale aby mala dlhotrvajúci charakter. To preto, aby občania sa nemuseli orientovať, že je štátna správa taká alebo onaká, je ministerstvo alebo nie je. Teraz konkrétne k dvom ministerstvám a ich zlúčeniu: ministerstvu životného prostredia a ministerstvu pôdohospodárstva. Sám som bol ministrom pôdohospodárstva a s mojím kolegom Lászlóom Miklósom, vtedajším ministrom životného prostredia, sme mali nesmierne spory, ale spory boli odborného charakteru a nie osobného. Ale nazdávam sa, že nenadišla ešte chvíľa, aby sme pristúpili k tomu, aby sme zrušili ministerstvo životného prostredia. Na Slovensku ešte demokracia nie je na úrovni, ktorá by zabezpečila spravodlivú a správnu ochranu životného prostredia. Prečo si to trúfam povedať? Asi preto, lebo občania, ktorí podpísali petíciu Stop uránu, viac ako 113-tisíc občanov, doniesli sem na pôdu Národnej rady v decembri, my ju prerokujeme, berieme na vedomie, že oni s tým majú problém, a naďalej ministerstvo životného prostredia rokuje, presadzujú sa ekonomické záujmy a dnes vláda na to reaguje, že zrušme radšej celé ministerstvo životného prostredia. No asi nie je tým správnym krokom. S tým by som vedel súhlasiť, že z ministerstva životného prostredia zoberme výrobné činnosti, ktoré sú protichodné a vnútorne si protirečia, aby sme dali nejakému inému ministerstvu. To áno. Ale ministerstvo životného prostredia zrušiť asi nie. Ešte na to nenadišla správna chvíľa a správna úroveň demokracie v tejto spoločnosti. Preto ja osobne takýto návrh ani v skrátenom konaní, ani návrh skráteného konania podporiť neviem. Ďakujem pekne.